[Foto’s] Arnold Classics moet inspireer, sê SchwarzeneggerDie Arnold Classics 2016 (Foto: Reint Dykema) Die Arnold Classics, ŉ inisiatief deur Arnold Schwarzenegger om fiksheid, liggaamsbou en sport te bevorder, het die naweek by die Sandton-konfensiesentrum in Johannesburg plaasgevind, en dié gewilde akteur en fiksheidsghoeroe was ook teenwoordig. Die Arnold Classics, wat na Schwarzenegger vernoem is, is ’n jaarlikse multisport-gebeurtenis ter viering van al die verskillende soorte sporte. Meer as 47 verskillende sportsoorte is ten toon gestel, onder meer akrobatiese gimnastiek, boogskiet, pluimbal, vlugbal en stoei. Die ekspo was vanjaar ŉ samekoms van toegewyde fiksheidsentoesiaste, maar ook ŉ geleentheid vir uitstallers om produkte te vertoon. “Ek is baie passievol oor die bevordering van liggaamsbou, gesondheid, sport en fiksheid, en dit is die rede waarom ons byna 30 jaar gelede met die Arnold Classics in Amerika begin het,” het Schwarzenegger op sy Facebook-blad gesê. Hy hou egter sy kop omhoog ná sy nederlaag teen die sewejarige Kiera Bester – ŉ jong skaakspeler. “Dit maak nie saak of dit skaak is, die maak van flieks of liggaamsbou nie, ek wil graag kinders inspireer,” het hy bygevoeg.